KIRJALLINEN KYSYMYS E-0723/02 esittäjä(t): Jonas Sjöstedt (GUE/NGL) komissiolle. Barcelonan huippukokoukselle annettava kertomus taloudellisista ja sosiaalisista kysymyksistä.



Virallinen lehti nro 229 E , 26/09/2002 s. 0128 - 0129



KIRJALLINEN KYSYMYS E-0723/02 esittäjä(t): Jonas Sjöstedt (GUE/NGL) komissiolle (15. maaliskuuta 2002) Aihe: Barcelonan huippukokoukselle annettava kertomus taloudellisista ja sosiaalisista kysymyksistä Euroopan ympäristökeskuksen pääjohtaja Domingo Jiménez-Beltránin mukaan (haastattelu Dagens Nyheterissä 13. helmikuuta 2002) komissio katsoo, että aika ei vielä ole kypsä siihen, että perusteellinen ympäristökertomus voitaisiin sisällyttää Barcelonan huippukokoukselle annettavaan kertomukseen taloudellista ja sosiaalisista kysymyksistä. Jiménez-Beltránin mukaan uusimmat tiedot osoittavat, että ilmastoa lämmittävän hiilidioksidin päästöt eivät enää vähene vaan ovat päinvastoin kasvussa, ja tämän tiedon hän haluaa nostaa esille keskustelussa. Hän sanoo myös, että komissio mieluummin julkaisee vanhentuneita ja toiveikkeita päästötietoja uusien synkkien tietojen sijasta. Unionin tavoitteena on, että liikenne kasvaa talouskasvua vähemmän, ja tätä tavoitetta ei ole saavutettu. Tämän vuoksi kasvihuonekaasujen päästöt ovat taas kasvussa. Jiménez-Beltrán katsoo, että komission pitäisi ilmoittaa huippukokoukselle todellinen tilanne. Onko komissio ottanut oppia tästä kritiikistä ja aikooko se muuttaa kertomustaan ennen huippukokousta? Margot Wallströmin komission puolesta antama vastaus (29. huhtikuuta 2002) Komissio on tietoinen arvoisan parlamentin jäsenen mainitsemasta haastattelusta Dagens Nyheterissä. Komissio sai pian haastattelun jälkeen (18. helmikuuta) kopion Jiménez-Beltránin sanomalehden toimittajalle lähettämästä kirjeestä, jossa hän selitti tulleensa väärin ymmärretyksi, kun hänen väitettiin vihjailleen, että komissio olisi tieten tahtoen salannut tietoja. Jiménez-Beltrán toistaa kuitenkin kirjeessä mielipiteensä, jonka mukaan komission kertomuksessa ei ole käsitelty riittävästi ympäristöulottuvuutta eikä otettu huomioon Euroopan ympäristökeskuksen ja Eurostatin toimittamaa tärkeää tietoa. Barcelonan huippukokoukselle annetun komission kertomuksen ympäristöulottuvuudesta voidaan todeta, että komissio on aloittanut Euroopan unionin Göteborgin Eurooppa-neuvoston kokouksessa hyväksymän kestävän kehityksen strategian mukaisten sitoumustensa täyttämisen. Kevään kertomus perustuu rakenneindikaattoreihin, joista on sovittu neuvoston kanssa erityisesti tätä tarkoitusta varten. Indikaattoreihin kuuluu nykyään seitsemän ympäristöä koskevaa avainindikaattoria, joilla voidaan mitata ja vertailla Euroopan unionin ja sen jäsenvaltioiden tuloksia esimerkiksi kasvihuonekaasupäästöjen ja liikenteen kasvun osalta. Kevään kertomukseen sisältyy muun muassa ensimmäinen arvio kestävän kehityksen edistymisestä ja siitä, kuinka Lissabonin strategian taloudellisia, yhteiskunnallisia ja ympäristöä koskevia osuuksia yhdistetään. Koska kestävän kehityksen strategian käynnistämisestä on suhteellisen vähän aikaa, kevään kertomuksessa selvitetään Lissabonin strategian ympäristöä koskevan osuuden edistymistä ja ehdotetaan kestäviä lähestymistapoja liikenteen ja energian aloille (esimerkiksi puhtaan teknologian käytön edistämistä energiaverotusta kehittämällä, liikenteen perusrakenteiden hinnoittelujärjestelmien käyttöä ja EU:n laajuista päästökauppajärjestelmää). Barcelonan Eurooppa-neuvoston päätelmien mukaisesti komissio on yhä täysin sitoutunut takaamaan ympäristöulottuvuudelle täysipainoisen ja huomattavan osan seuraavien keväiden kertomuksissa yhteisymmärryksessä Göteborgin Eurooppa-neuvoston kanssa. Kun otetaan huomioon ympäristöasioita koskevien tietojen saatavuudessa esiintyvät ongelmat ja aikaviive, on ymmärrettävä, että osa ympäristöindikaattoreista on saatavissa pitemmällä aikaviiveellä kuin muut rakenneindikaattorit. Komissio jatkaa jäsenvaltioiden ja Euroopan ympäristökeskuksen kanssa tehtävää yhteistyötä, jotta tulevien kertomusten tiedot olisivat mahdollisimman ajantasaisia. Saatavissa oleva tieto näkyy tulevissa kertomuksissa esitettävissä muun muassa ilmastonmuutosta koskevissa selvityksissä.